רנה משל

רִנָּה משל גרוניס (נולדה ב-22 ביוני 1947) היא משפטנית ישראלית ושופטת בדימוס.

 ראשית חיים והשכלה 
נולדה בשם רנה שהם ב-22 ביוני 1947 בפולין. הוריה, ברטה ומשה בלזנשטיין, ניצולי השואה, עלו לישראל בשנת 1950.

בשנת 1965 סיימה את הלימודים לתעודת בגרות עיונית במגמות המדעיות מתמטיקה ופיזיקה בבית הספר התיכון על שם חיים קוגל בחולון.

בשנים 1965–1967 שירתה בשירות סדיר בצבא הגנה לישראל.

בשנים 1967–1968 למדה במסלול מתמטיקה וסטטיסטיקה באוניברסיטה העברית בירושלים.

בשנת 1972 הוסמכה לתואר בוגר במשפטים מאוניברסיטת תל אביב, בהצטיינות.

 קריירה כעורכת דין 
בשנת 1973 התמחתה אצל השופט שלמה לוין שהיה המשנה לנשיא בית המשפט העליון ואמנון גולדנברג – עורך דין שעמד בראש משרד "ש. הורוביץ ושותפים". בסיום התמחותה עמדה בבחינות לשכת עורכי הדין וקיבלה רישיון עריכת דין ב-2 בדצמבר 1973. עבדה עבור משרד עורכי הדין "פורת, צ'רנובילסקי ושותפיו" בשנים 1977–1981. עסקה בעריכת דין פרטית כעצמאית בין השנים 1982–1984 בתחומים: משפט פלילי ומשפט אזרחי. כבעלת תואר במשפטים, ייעצה עבור המל"ח במסגרת שירות מילואים.

 קריירה כשופטת 

 שופטת בבית המשפט השלום 
ב-3 בספטמבר 1984 מונתה לכהונת שופטת בבית משפט השלום בתל אביב.

בשנת 1997, דנה ופסקה בתיק שעסק בחזקת השיתוף. בפסיקתה קבעה כי משהוכח כי בשלב מסוים בחייהם המשותפים של הבעל והאישה, הם פתחו חשבונות משותפים, החשבון נחשב למשותף ואין חשיבות לשאלה, מי מבני הזוג הפקיד לחשבון יותר כספים, אם בכלל.

 שופטת בבית המשפט המחוזי 
ב-1 בדצמבר 1997 קודמה לתפקיד שופטת בפועל בבית המשפט המחוזי בתל אביב וביולי 1998 קיבלה את מינוי הקבע.

בשנת 2002, הייתה אחת משלושת השופטים שהרשיעו את רוצחיו של אסף שטיירמן.

בשנת 2004 הרשיעה את איש העסקים שלמה אייזנברג ודנה אותו לשנה וחצי מאסר בפועל בשל עבירות מירמה וניירות ערך.

בשנת 2005, דנה בשתי תביעות ייצוגיות ופסקה כי אין להתבסס על השווי הבורסאי של החברה כמדד עיקרי לקביעת שוויה ההוגן..." לפי קביעתה על הצדדים להביא ראיות לגבי שווי הנכסים של החברה בטרם יקבע ביהמ"ש את השווי ההוגן של המניות. ערעור שהוגש על פסק הדין נדחה בבית המשפט העליון. השופטת משל כיהנה בהרכבים פליליים משמעותיים שבהם ניתנו עונשי מאסר כבדים וקביעות עובדתיות ברורות. היא גם דנה ופסקה בעניינים אזרחיים ובסכסוכי חוזים מכל סוג, והלכה למעשה טיפלה בספקטרום רחב של משפט, מפלילי ועד משפט עסקי ואזרחי.

בזמן כהונתה, הרצתה במכון להשתלמות שופטים שעוסק בחניכה של שופטים ורשמים ופעילויות למידה והדרכה בבתי המשפט . המרכז עורך השתלמות לכל השופטים שהתמנו בשנה החולפת. במרכז מתבצעים הערכה ומיון של מועמדים לתפקידי שיפוט שהופנו על ידי הוועדה לבחירת שופטים. במרכז מועברות השתלמויות לשופטים מכהנים גם בתחומי משפט וגם בתחומי ניהולו. משל גרוניס הייתה חברה בנציגות השופטים הארצית והמחוזית ועסקה, בין היתר, בתחומי המשפט המסחרי והימי.

בשנת 2007, בתום 10 שנים לכהונתה בבית המשפט המחוזי, פרשה לגמלאות מכהונתה כשופטת, לטענתה, בשל העומס הרב בבית המשפט המחוזי בתל אביב. 

 לאחר פרישתה 
משל גרוניס היתה מעורבת בסכסוך משפטי בעקבות הלוואה שנתנה לחברתה. בית משפט השלום פסק בין היתר שעורך הדין שהיה גם נושה שזכה בתביעה, וגם עורך הדין בתיק ההוצאה לפועל, זכה בשכר טירחה כפול בתיק. משל שהיתה עלולה להפגע מההסדר, הגישה בקשה לבית המשפט המחוזי, להפחית את שכר הטירחה של עורך הדין. עירעורה התקבל ושכר טרחתו של עורך הדין הופחת, והוא הגיש בקשת ערעור לבית המשפט העליון. היה זה מקרה ייחודי של הפעלת כלל ההכרח, בעקבותיו יש הכרח למנות שופט לדון, למרות שלכאורה לכל שופטי בית המשפט העליון יש הכרות עם המשיבה. משהופעל הכלל, כל אחד מהשופטים רשאי לשבת בדין.

 חיים אישיים 
בשנת 2004 התאלמנה ממאיר משל, משפטן, אקדמאי ואיש עסקים ובנו של ירוחם משל. 

משנת 2010 היא נשואה בשנית, לנשיא בית המשפט העליון בדימוס אשר גרוניס.

 קישורים חיצוניים 






הערות שוליים

קטגוריה:שופטות בית משפט השלום בתל אביב
קטגוריה:שופטי בית משפט השלום בתל אביב
קטגוריה:שופטות בית המשפט המחוזי בתל אביב
קטגוריה:שופטי בית המשפט המחוזי בתל אביב
קטגוריה:ישראליות ילידות פולין
קטגוריה:ישראלים ילידי פולין
קטגוריה:בוגרות האוניברסיטה העברית בירושלים
קטגוריה:בוגרי האוניברסיטה העברית בירושלים
קטגוריה:בוגרות אוניברסיטת תל אביב: משפטים
קטגוריה:בוגרי אוניברסיטת תל אביב: משפטים
קטגוריה:בוגרות תיכון קוגל
קטגוריה:בוגרי תיכון קוגל
קטגוריה:ישראליות שנולדו ב-1947
קטגוריה:ישראלים שנולדו ב-1947